CELEX: 52020PC0362
Language: da
Date: 2020-08-07
Title: Forslag til RÅDETS AFGØRELSE om forelæggelse på Den Europæiske Unions vegne af forslag om ændring af bilag IV til Baselkonventionen om kontrol med grænseoverskridende transport af farligt affald og bortskaffelse heraf med henblik på partskonferencens 15. møde og Den Europæiske Unions holdning til andre parters forslag om ændring af bilag IV og andre bilag

EUROPA-KOMMISSIONEN
            Bruxelles, den 7.8.2020
            COM(2020) 362 final
            2020/0167(NLE)
            Forslag til
            RÅDETS AFGØRELSE
            om forelæggelse på Den Europæiske Unions vegne af forslag om ændring af bilag IV til Baselkonventionen om kontrol med grænseoverskridende transport af farligt affald og bortskaffelse heraf med henblik på partskonferencens 15. møde og Den Europæiske Unions holdning til andre parters forslag om ændring af bilag IV og andre bilag
            
               
         
         
            
               BEGRUNDELSE
            
            
            
               1.FORSLAGETS GENSTAND
            
            
               Dette forslag vedrører Rådets afgørelse om forelæggelse af forslag på Den Europæiske Unions vegne til ændring af Baselkonventionens bilag IV med henblik på det 15. møde i partskonferencen under Baselkonventionen om kontrol med grænseoverskridende overførsel af farligt affald og bortskaffelse heraf (COP15). Partskonferencen forventes at finde sted den 19.-30. juli 2021. Dette forslag omfatter også Unionens forhandlingsposition vedrørende eventuelle ændringer af de relevante bilag, som foreslås af andre parter.  
            
            
               2.BAGGRUND FOR FORSLAGET
            
            
               2.1.Baselkonventionen om kontrol med grænseoverskridende transport af farligt affald og bortskaffelse heraf
            
            
               Baselkonventionen om kontrol med grænseoverskridende transport af farligt affald og bortskaffelse heraf (herefter "konventionen") blev vedtaget den 22. marts 1989 og trådte i kraft i 1992. Den Europæiske Union og dens medlemsstater er parter i konventionen
                  1
               . Konventionen tæller nu 187 parter.
            
            
               Konventionens krav finder anvendelse på farligt affald som defineret i artikel 1 og opført i konventionens bilag VIII og på andet affald, der er opført i bilag II, som indeholder indsamlet husholdningsaffald, rester fra forbrænding af husholdningsaffald og fra 1. januar 2021 nogle typer plastaffald. Konventionen indeholder også i bilag IX lister over affald, som ikke er omfattet af konventionens krav, medmindre sådant affald indeholder et stof, der tilhører en kategori i bilag I i et sådant omfang, at det har en farlig egenskab som omhandlet i bilag III. Elektrisk og elektronisk affald, som er farligt affald, er opført i bilag VIII (nr. A1180) og, hvis det ikke er farligt, i bilag IX (nr. B1110). Bilag II indeholder ikke oplysninger om elektrisk og elektronisk affald.  
            
            
               I konventionens bilag IV opføres og præciseres de affaldshåndteringsoperationer, der anses for at være "bortskaffelse" i henhold til definitionen af udtrykket i artikel 2, stk. 4, i konventionen. I konventionen omfatter udtrykket "bortskaffelse" både slutdeponeringsoperationer såsom deponeringsanlæg og forbrænding (opført i bilag IV A) og nyttiggørelsesoperationer såsom genanvendelse og anden nyttiggørelse (opført i bilag IV B). 
            
            
               Betydningen af opførelsen på listen i bilag IV er, at kun "stoffer eller genstande, der bortskaffes eller er bestemt til blive bortskaffet eller skal bortskaffes", betragtes som "affald" som defineret i konventionens artikel 2, stk. 1, og "bortskaffelse" betyder "enhver operation, der er anført i bilag IV". Konventionens krav gælder således kun for bortskaffelsesoperationer, der er opført i bilag IV. Dette bilag burde således omfatte alle tænkelige affaldshåndteringsoperationer, der eksisterer eller kunne tænkes at eksistere i praksis, og uanset om de iværksættes i overensstemmelse med national eller international lovgivning, eller om de betragtes som miljøvenlige. Hvis dette ikke var tilfældet, vil det skabe smuthuller i forhold til konventionens krav.    
            
            
               Konventionens vigtigste krav er følgende:
            
            
               ·Et eksportforbud fra OECD-lande til lande, der ikke er medlemmer af OECD
                  2
               , af affald, der er opført som farligt affald i bilag VIII, og
            
            
               ·Et system for kontrol ("PIC-proceduren") af eksport, import og transit af affald, som er opført på listen i bilag II og kræver en særlig undersøgelse, eller af farligt affald, der er opført i bilag VIII, men som ikke er omfattet af ovennævnte eksportforbud. PIC-proceduren betyder, at eksport skal forhåndsanmeldes til de kompetente myndigheder i import- og transitlandene. Anmeldelsen skal forelægges af eksportlandet, som også kan kræve, at producenten eller eksportøren skal forelægge sådanne anmeldelser gennem deres kompetente myndighed. Anmeldelsen skal fremsendes skriftligt og indeholde de erklæringer og oplysninger, som er nævnt i konventionens bilag V A. Eksport af affald kan kun finde sted, hvis og når alle berørte stater har afgivet skriftligt samtykke. (Konventionens artikel 6).
            
            
               2.2.Partskonferencen
            
            
               Partskonferencen under Baselkonventionen er konventionens øverste beslutningsorgan. Den har beføjelse til at foretage ændringer af konventionens bilag og holder møde hvert andet år. 
            
            
               Gennemgangen af bilag I, III og IV og relaterede aspekter i konventionens bilag IX blev indledt på partskonferencens 12. møde (COP-12) ved beslutning BC-12/1
                  3
               . 
            
            
               Det blev på det 13. møde i partskonferencen (COP-13) besluttet at nedsætte en ekspertgruppe (EWG) til gennemgang af ovennævnte bilag bestående af 50 medlemmer udpeget af parterne på grundlag af en ligelig geografisk repræsentation af De Forenede Nationers fem regionale grupper. Deltagerne fra EU og dets medlemsstater i ekspertgruppen er Kommissionen, Estland, Tyskland, Nederlandene og Polen. Skriftlige indlæg og mundtlige bidrag er blevet koordineret i Gruppen vedrørende Miljøet på Internationalt Plan. Det blev på COP-13 besluttet, at ekspertgruppen skal prioritere arbejdet med bilag IV og relaterede aspekter til bilag IX højere. I 2017-2019 forelagde EU og dets medlemsstater foreløbige forslag til ændringer af bilag IV til konventionens sekretariat og ekspertgruppen. 
            
            
               På det 14. møde i partskonferencen (COP-14) blev ekspertgruppens mandat ved beslutning BC-14/16 udvidet til også at omfatte revision af de to eksisterende angivelser af elektrisk og elektronisk affald, dvs. nr. B1110 i bilag IX og nr. A1180 i bilag VIII, samt de deraf følgende konsekvenser for revisionen af bilag I, III og IV for andre bilag til konventionen og for partskonferencens relevante beslutninger. Ved beslutning BC-14/16 anmodede COP-14 ekspertgruppen om at fortsætte sit arbejde som følger: Forslag til ændringer vedrørende bilag IV, VIII (nr. A1180) og IX (nr. B1110) forhandles og vedtages eventuelt på partskonferencens 15. møde (COP-15). 
            
            
               Ekspertgruppen har udstedt en række anbefalinger og valgmuligheder, som parterne kan overveje, om de ønsker at fremsætte som forslag til COP-15. Den frist, der er fastsat af Baselkonventionens sekretariat til at fremsætte forslag om ændring af konventionens bilag, udløber den 4. december 2020, idet der tages hensyn til udsættelsen af partskonferencen fra maj til juli 2021.
            
         
         
            
               Formålet med forslagene er at ændre og tydeliggøre beskrivelserne af bortskaffelsesoperationerne i bilag IV til konventionen. Forslagene vil, hvis de vedtages, føre til mere juridisk klarhed og dermed lette kontrollen med overførsel af affald og forebyggelse af ulovlige overførsler. De vil også støtte en miljøvenlig håndtering af affald på globalt plan og bidrage til overgangen til en global cirkulær økonomi. 
            
            
               EU og dets medlemsstater har fremsat foreløbige forslag vedrørende listen over bortskaffelsesoperationer i bilag IV til konventionens sekretariat og ekspertgruppen i 2017-2019. Disse forslag blev drøftet med andre parter, der deltog i ekspertgruppen. Der blev også i ekspertgruppen drøftet anbefalinger vedrørende klassificering af elektrisk og elektronisk affald i bilag VIII og IX.  
            
            
               Hvis der opnås enighed om ændringer på COP-15, skal de gennemføres i EU's rammedirektiv 2008/98/EF om affald
                  4
                (listen over affaldshåndteringsoperationer svarende til konventionens bilag IV) og EU's forordning (EF) nr. 1013/2006 om overførsel af affald
                  5
                (de specifikke angivelser af elektrisk og elektronisk affald svarende til konventionens bilag VIII og IX). 
            
            
               2.3.Den påtænkte retsakt 
            
            
               I forslaget til Rådets afgørelse foreslås følgende:
            
            
               At ændre konventionens bilag IV for så vidt angår dets generelle indledning, billedtekster og indledende tekst med henblik på at sondre mellem og forklare udtrykkene slutdeponering og nyttiggørelse og præcisere, at alle affaldshåndteringsoperationer er omfattet. 
            
            
               At ajourføre og præcisere beskrivelserne af affaldshåndteringsoperationer i bilag IV og sikre, at alle operationer, herunder de midlertidige operationer, er omfattet af konventionens krav.
            
            
               Dette forslag til Rådets afgørelse omfatter med forbehold af koordinering på stedet i princippet også Unionens forhandlingsposition, hvis andre parter foreslår yderligere ændringer af de relevante bilag. Sådanne forslag kan vedrøre listen over affaldshåndteringsoperationer i bilag IV og angivelserne af elektrisk og elektronisk affald, der i øjeblikket er opført i bilag VIII og IX, og som også kan optages i konventionens bilag II.    
            
            
               Ændringerne af konventionens bilag skal gennemføres ved ændringer af direktiv 2008/98/EF og forordning (EU) nr. 1013/2006. Direktiv 2008/98/EF indeholder listen over affaldshåndteringsoperationer svarende til bilag IV til konventionen, og forordning (EF) nr. 1013/2006 indeholder de specifikke angivelser af elektrisk og elektronisk affald svarende til konventionens bilag VIII og IX. 
            
            
               Ændringerne for operatører og myndigheder med hensyn til eksport fra EU vil afhænge af, hvilke ændringer der kan opnås enighed om (navnlig hvilke bilag der i sidste ende vil blive ændret), affaldstypen og bestemmelseslandene. 
            
            
               Ændringer af konventionens bilag IV vil ikke få direkte konsekvenser for eksport eller andre overførsler af affald, men har til formål at præcisere beskrivelsen af de affaldshåndteringsoperationer, der skal udføres efter overførsel af affald. Dette vil lette myndighedernes kontrol med overførsler af affald og hjælpe dem med at anvende konventionens krav med henblik på at forhindre ulovlige overførsler. De vil også støtte en miljøvenlig håndtering af affald på globalt plan og bidrage til overgangen til en global cirkulær økonomi.  
            
            
               I det omfang yderligere kategorier af affald fra elektrisk og elektronisk udstyr er medtaget i konventionens bilag II eller VIII, og bilag V til forordning (EF) nr. 1013/2006 ændres i overensstemmelse hermed, vil eksport af sådant affald fra EU til ikke-OECD-lande være forbudt i henhold til artikel 36 i forordning (EU) nr. 1013/2006. Eksport af sådant affald fra et OECD-land til et OECD-land ville i princippet skulle følge PIC-proceduren. En gennemførelse af disse ændringer af konventionen i forordning (EF) nr. 1013/2006 vil også føre til, at overførsler inden for EU af affald, der netop er medtaget i Baselkonventionens bilag II eller VIII, underlægges anmeldelsesproceduren i overensstemmelse med artikel 3, stk. 1, litra b), nr. i), i forordning (EF) nr. 1013/2006.
            
            
               Proceduren for ændring af bilagene til konventionen er fastlagt i konventionens artikel 17 og 18. Nærmere bestemt skal en eventuel ændring foreslås af en part, og sekretariatet skal underrette samtlige parter herom senest seks måneder før partskonferencens møde. Herudover skal en sådan ændring vedtages på et af partskonferencens møder. De påtænkte retsakter bliver bindende for parterne i overensstemmelse med konventionens artikel 18, stk. 2, litra c), der bestemmer følgende: "Seks måneder efter, at depositaren har udsendt underretningen, træder bilaget i kraft for alle de parter i konventionen eller i den pågældende protokol, som ikke har indgivet meddelelse i henhold til bestemmelsen i litra b) ovenfor".
            
            
               3.DEN HOLDNING, DER SKAL INDTAGES PÅ UNIONENS VEGNE
            
            
               Unionen bør forelægge forslag vedrørende bilag IV til konventionen for at:
            
            
               ·ændre bilag IV for at tilføje en generel indledning, der klart skelner mellem udtrykkene slutdeponering og nyttiggørelse, præcisere, at alle affaldshåndteringsoperationer, der finder sted eller kan forekomme i praksis, er omfattet uanset deres retlige status, og om de anses for at være miljøvenlige, og at også operationer, der finder sted, inden de indgives til andre operationer ("midlertidige operationer"), er omfattet 
            
            
               ·ændre bilag IV for at medtage billedtekster og indledende tekster, der forklarer, hvad der menes med ikkenyttiggørelsesoperationer (bilag IV A) og nyttiggørelsesoperationer (bilag IV B), og     
            
            
               ·ændre bilag IV vedrørende eksisterende operationer og indførelsen af nye operationer i bilag IV, som bl.a. skal ajourføre og præcisere beskrivelserne af operationer i overensstemmelse med den videnskabelige, tekniske og anden udvikling siden konventionen blev vedtaget i 1989, og ved indførelsen af bredtfavnende bestemmelser sikre, at alle operationer, der ikke specifikt er nævnt, er omfattet af konventionens krav. 
            
            
               Ovenstående forslag har til formål at:
            
            
               ·sikre, at konventionens relevante kontrolmekanismer anvendes fuldt ud, og de vil derfor, hvis de vedtages, forbedre kontrollen af overførsler af affald og bidrage til at forhindre ulovlige overførsler 
            
         
         
            
               ·forbedre den juridiske klarhed og en fælles forståelse og fortolkning af parternes affaldshåndteringsoperationer og 
            
            
               ·støtte en miljøvenlig håndtering af affald på globalt plan og bidrage til overgangen til en global cirkulær økonomi. 
            
            
               Hvis andre parter foreslår ændringer af de relevante bilag, som kan nå de samme mål som dem, der ligger til grund for Unionens forslag, kan sådanne forslag i princippet støttes af Unionen. Dette kan vedrøre listen over operationer i bilag IV og angivelserne af elektrisk og elektronisk affald, der i øjeblikket er opført i bilag VIII (nr. A1180) og IX (nr. B1110), og som også kan omfatte forslag til nye angivelser af elektrisk og elektronisk affald i bilag II (kategorier af affald, der kræver en særlig undersøgelse). Forslag vedrørende klassificering af elektrisk og elektronisk affald i bilag II og VIII kan sikre, at ovennævnte mål nås i forhold til en af de affaldsstrømme, der volder størst problemer for miljø og sundhed, og som samtidig har et af de største potentialer for at bidrage til den cirkulære økonomi. 
            
            
               Bestemmelserne i konventionen gennemføres i Unionen ved direktiv 2008/98/EF om affald, der i bilag I og II indeholder listerne over de affaldshåndteringsoperationer, der svarer til bilag IV til Baselkonventionen, og forordning (EF) nr. 1013/2006, der regulerer eksport fra og import til Unionen samt overførsler mellem medlemsstaterne (artikel 1). Direktivet og forordningen finder også anvendelse inden for rammerne af Det Europæiske Økonomiske Samarbejdsområde (herefter "EØS").  
            
            
               Når der er vedtaget ændringer af konventionens bilag II og VIII, skal de gennemføres i EU-lovgivningen og mere specifikt i direktiv 2008/98/EF og forordning (EF) nr. 1013/2006. Ændringerne i forordning (EF) nr. 1013/2006 kan betyde, at overførsler inden for EU og EØS af nye affaldskategorier i bilag II underkastes nye kontrolforanstaltninger og forbud mod eksport til lande, der ikke er medlemmer af OECD, for dette affald. Medens denne situation er ønskelig af ovennævnte grunde, hvad angår eksport fra EU, vil det kunne have uønskede og problematiske indvirkninger på overførsler inden for EU og inden for EØS af affald, der er bestemt til genanvendelse, da det vil være omfattet af den nye anmeldelsesprocedure. Disse overførsler er allerede underlagt miljøbeskyttelseskrav i EU-lovgivningen om affald, og indførelsen af nye administrative procedurer kan gøre genanvendelse i EU mere kompliceret og omkostningskrævende, samtidig med at de kun medfører begrænsede fordele fra et miljømæssigt perspektiv.
            
            
               For at opretholde den nuværende situation inden for Unionen og EØS, dvs.at konventionens kontrolsystem ikke finder anvendelse, skal de pågældende bestemmelser i henhold til konventionens artikel 11 meddeles konventionens sekretariat, og der skal tages de nødvendige skridt i henhold til OECD-beslutningen. I henhold til artikel 11 kan parterne indgå bilaterale, multilaterale eller regionale aftaler eller ordninger om grænseoverskridende transport af affald, under forudsætning af at sådanne aftaler eller ordninger ikke strider mod de krav om miljømæssigt forsvarlig håndtering af affald, som er fastlagt i konventionen. Sådanne aftaler eller ordninger skal indeholde bestemmelser, som ikke er mindre miljømæssigt forsvarlige end bestemmelserne i konventionen navnlig under hensyntagen til udviklingslandenes interesser. Meddelelser i henhold til artikel 11 er f.eks. foretaget vedrørende en beslutning truffet af OECD. 
            
            
               Dermed foreskriver dette forslag til Rådets afgørelse, at Unionen i henhold til konventionens artikel 11 meddeler de bestemmelser, som finder anvendelse på overførsler af nye kategorier af affald inden for Unionen og EØS, for så vidt som disse bestemmelser er forskellige fra bestemmelserne i den påtænkte retsakt, og henviser til, at bestemmelserne beror på et system for miljøvenlig håndtering, der er foreneligt med konventionen. Som følge af sammenhængen mellem ændringerne af bilagene til konventionen og ovennævnte OECD-beslutning bør der også tages skridt til at informere OECD's sekretariat om ovennævnte situation.
            
            
               4.RETSGRUNDLAG
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               4.1.2.Princippernes anvendelse på det foreliggende tilfælde
            
            
               Partskonferencen under Baselkonventionen er et organ, der er nedsat ved konventionen.
            
            
               Retsakten, som partskonferencen skal vedtage, har retsvirkninger. Den påtænkte retsakt vil være bindende i henhold til folkeretten, jf. konventionens artikel 18. Det vil påvirke EU-lovgivningens anvendelsesområde og indhold, nemlig direktiv 2008/98/EF og forordning (EF) nr. 1013/2006. Direktivet og forordningen gennemfører konventionen ved bl.a. at fastsætte listen over affaldshåndteringsoperationer og procedurerne for eksport fra og import til Unionen og overførsler mellem medlemsstaterne. Direktivet og forordningen finder også anvendelse inden for EØS. Når konventionens bilag er blevet ændret, er det nødvendigt at gennemføre disse ændringer i ovennævnte direktiv og forordning med undtagelse af bestemmelserne om overførsel af affald inden for EU. 
            
            
               Den påtænkte retsakt hverken supplerer eller ændrer den institutionelle ramme for konventionen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
         
         
            
               Hovedformålet med og indholdet af den påtænkte retsakt vedrører beskyttelse af miljøet.
            
            
               Det materielle retsgrundlag for forslaget til afgørelse er derfor artikel 192, stk. 1, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 192, stk. 1, sammenholdt med artikel 218, stk. 9, i TEUF. 
            
            
               2020/0167 (NLE)
            
            
               Forslag til
            
            
               RÅDETS AFGØRELSE
            
            
               om forelæggelse på Den Europæiske Unions vegne af forslag om ændring af bilag IV til Baselkonventionen om kontrol med grænseoverskridende transport af farligt affald og bortskaffelse heraf med henblik på partskonferencens 15. møde og Den Europæiske Unions holdning til andre parters forslag om ændring af bilag IV og andre bilag
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Baselkonventionen om kontrol med grænseoverskridende transport af farligt affald og bortskaffelse heraf ("konventionen") trådte i kraft i 1992 og blev indgået af Unionen ved Rådets afgørelse 93/98/EØF
                  6
               . 
            
            
               (2)Ved Europa-Parlamentets og Rådets forordning (EF) nr. 1013/2006
                  7
                gennemføres konventionen i Unionen. Europa-Parlamentets og Rådets direktiv 2008/98/EF af 19. november 2008 om affald
                  8
                indeholder listen over affaldshåndteringsoperationer i bilag IV til konventionen.
            
            
               (3)Ifølge konventionens artikel 15, stk. 5, litra b), skal partskonferencen behandle og vedtage de nødvendige ændringer til konventionen og dens bilag. Ændringer af konventionen skal vedtages på et partskonferencemøde.
            
            
               (4)På grundlag af et forslag i henhold til konventionens artikel 17-18 forelagt af Unionen eller en anden part i konventionen kan partskonferencen på sit 15. møde i juli 2021 behandle ændringer af bilag II, IV, VIII og IX til konventionen.
            
            
               (5)Unionen bør forelægge forslag til ændring af bilag IV til konventionen for at tilføje en generel indledning, der klart skelner mellem udtrykkene slutdeponering og nyttiggørelse, præcisere, at alle affaldshåndteringsoperationer, der finder sted eller kan forekomme i praksis, er omfattet uanset deres retlige status, og om de anses for at være miljøvenlige, og at også operationer, der finder sted, før indgivelse til andre operationer ("midlertidig bortskaffelse"), er omfattet; medtage billedtekster og indledende tekster, der forklarer, hvad der menes med slutdeponering (bilag IV A) og nyttiggørelse (bilag IV B); og for at ajourføre og præcisere beskrivelserne af operationer i overensstemmelse med den videnskabelige, tekniske og anden udvikling, der har fundet sted siden konventionen blev vedtaget i 1989, og sikre ved indførelsen af bredtfavnende bestemmelser, at alle operationer, der ikke specifikt er nævnt, er omfattet af konventionens krav. 
            
            
               (6)Beskrivelserne af de affaldshåndteringsoperationer, der er anført i bilag IV, er generelle og kan med fordel præciseres yderligere. Unionen bør derfor støtte partskonferencen i udarbejdelsen af forklarende bemærkninger eller retningslinjer for yderligere at præcisere indholdet af disse operationer. Disse bemærkninger eller retningslinjer bør indeholde forklaringer og eksempler på de operationer, der er omfattet, og de bør ikke indgå i konventionens tekst. 
            
            
               (7)Ovennævnte forslag har til formål at sikre, at konventionens relevante kontrolmekanismer anvendes fuldt ud, og de vil derfor, hvis de vedtages, forbedre kontrollen af overførsler af affald, bidrage til at forhindre ulovlige overførsler, forbedre den juridiske klarhed og en fælles forståelse og fortolkning af parternes affaldshåndteringsoperationer og støtte en miljøvenlig håndtering af affald på globalt plan og bidrage til overgangen til en global cirkulær økonomi. 
            
            
               (8)Unionen bør desuden i princippet støtte de ændringer, der efterfølgende foreslås af andre parter i konventionen vedrørende listen over affaldshåndteringsoperationer i bilag IV, angivelserne af elektrisk og elektronisk affald, der i øjeblikket er opført i bilag VIII (nr. A1180) og IX (nr. B1110), og foreslåede nye angivelser af sådant affald i bilag II (kategorier af affald, der kræver en særlig undersøgelse), forudsat at de kan nå de samme mål som dem, der ligger til grund for Unionens forslag. 
            
         
         
            
               (9)Den holdning, der skal indtages på Unionens vegne på partskonferencen, bør fastlægges, da den påtænkte retsakt (ændring af konventionens bilag) vil være bindende for Unionen og berøre EU-lovgivningens anvendelsesområde og indhold, nemlig direktiv 2008/98/EF og forordning (EF) nr. 1013/2006.
            
            
               (10)Det er hensigtsmæssigt at bevare den nuværende situation for overførsler af ikkefarligt elektrisk og elektronisk affald inden for Unionen og EØS og derfor ikke anvende det kontrolsystem, der følger af en eventuel tilføjelse af en angivelse i bilag II til konventionen for sådanne overførsler. Med henblik herpå bør Unionen i nødvendigt omfang anvende de procedurer, der er fastsat i OECD-beslutningen
                  9
               , og proceduren for indgåelse af bilaterale, multilaterale eller regionale aftaler eller ordninger vedrørende grænseoverskridende overførsel af farligt affald eller andet affald med parter eller ikke-parter i overensstemmelse med konventionens artikel 11
                  10
                for at sikre, at overførsler af ikkefarligt affald inden for Unionen og EØS ikke pålægges yderligere kontrol som følge af vedtagelsen af ændringer af bilag II til konventionen — 
            
            
               VEDTAGET DENNE AFGØRELSE:
            
            
               Artikel 1
            
            
               1.På det 15. møde i partskonferencen under Baselkonventionen forfølger Unionen følgende mål:
            
            
               (a)sikre, at konventionens relevante kontrolmekanismer anvendes fuldt ud til at forbedre kontrollen af overførsler af affald og bidrage til at forhindre ulovlige overførsler
            
            
               (b)forbedre den juridiske klarhed og en fælles forståelse og fortolkning fra parternes side af de "bortskaffelsesoperationer", der er omfattet af bilag IV
            
            
               (c)støtte en miljøvenlig håndtering af affald på globalt plan og bidrage til overgangen til en global cirkulær økonomi. 
            
            
               2.Med henblik på det 15. møde i partskonferencen under Baselkonventionen og med henblik på at nå de mål, der er anført i stk. 1, forelægger Unionen følgende forslag:
            
            
               (a)ændre bilag IV for at tilføje en generel indledning, der klart skelner mellem udtrykkene slutdeponering og nyttiggørelse, præcisere, at alle affaldshåndteringsoperationer, der finder sted eller kan forekomme i praksis, er omfattet uanset deres retlige status, og om de anses for at være miljøvenlige, og at også operationer, der finder sted, inden de indgives til andre operationer ("midlertidige operationer"), er omfattet 
            
            
               (b)ændre bilag IV for at medtage billedtekster og indledende tekster, der forklarer, hvad der menes med slutdeponering (bilag IV A) og nyttiggørelse (bilag IV B), og     
            
            
               (c)ajourføre og præcisere beskrivelserne af operationer i bilag IV i overensstemmelse med den videnskabelige, tekniske og anden udvikling, der har fundet sted siden konventionen blev vedtaget i 1989, og sikre ved indførelsen af bredtfavnende bestemmelser i bilag IV, at alle operationer, der ikke specifikt er nævnt, er omfattet af konventionens krav. 
            
            
               3.Et detaljeret forslag i henhold til litra a) -c) ovenfor er knyttet som bilag til denne afgørelse. Kommissionen meddeler på Unionens vegne dette forslag til konventionens sekretariat. 
            
            
               4.Unionen støtter idéen om, at forklarende bemærkninger eller retningslinjer udarbejdes af partskonferencen under konventionen for yderligere at præcisere indholdet af bortskaffelsesoperationer i bilag IV. Disse forklarende bemærkninger eller retningslinjer bør ikke indgå i selve konventionen. 
            
            
               Artikel 2
            
            
               Unionen kan støtte de af andre parter i konventionen foreslåede ændringer vedrørende:
            
            
               1.listen over affaldshåndteringsoperationer i bilag IV 
            
            
               2.angivelserne af elektrisk og elektronisk affald, der i øjeblikket er opført i bilag VIII (nr. A1180) og IX (nr. B1110) og 
            
            
               3.forslag til nye angivelser af elektrisk og elektronisk affald i bilag II (kategorier af affald, der kræver en særlig undersøgelse),
            
            
               forudsat at de bidrager til at nå Unionens mål som anført i artikel 1, stk. 1. 
            
         
         
            
               Artikel 3
            
            
               I lyset af udviklingen på det 15. møde i partskonferencen under konventionen kan Unionens repræsentanter aftale justeringer til den i artikel 1 og 2 omhandlede holdning i samråd med medlemsstaterne under koordineringsmøder på stedet uden yderligere afgørelse truffet af Rådet. 
            
            
               Artikel 4
            
            
               Hvis de relevante bilag til konventionen ændres på det 15. møde i partskonferencen under Baselkonventionen, tager Unionen om nødvendigt de fornødne skridt i henhold til OECD-beslutningen og artikel 11 til konventionen
                  11
                for at sikre, at den nuværende kontrol med overførsler af ikke-farligt affald inden for Unionen og EØS ikke berøres.
            
            
               Artikel 5
            
            
               Denne afgørelse er rettet til Kommissionen.
            
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets afgørelse 93/98/EØF af 1. februar 1993 om indgåelse på fællesskabets vegne af konventionen om kontrol med grænseoverskridende overførsel af farligt affald og bortskaffelsen heraf (Basel-konventionen) (EFT 39 af 16.2.1993, s. 1).
               
               
                  
                     (2)
                  
                        Artikel 4A i konventionen, som trådte i kraft i december 2019, forbyder alle grænseoverskridende overførsler fra hver part, der er opført i bilag VII (parter og andre stater, der er medlemmer af OECD, EU og Liechtenstein), til stater, der ikke er opført i bilag VII, af farligt affald, der er omfattet af konventionen. 
               
               
                  
                     (3)
                  
                        Yderligere oplysninger findes på Baselkonventionens websted, se 
                  http://www.basel.int/Implementation/LegalMatters/LegalClarity/ReviewofAnnexes/AnnexesI,III,IVandrelatedaspectsofAnnexes/tabid/6269/Default.aspx
               
               
                  
                     (4)
                  
                        Europa-Parlamentets og Rådets direktiv 2008/98/EF af 19. november 2008 om affald som ændret (EUT L 312 af 22.11.2008, s. 3).
               
               
                  
                     (5)
                  
                        Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald som ændret (EUT L 190 af 12.7.2006, s. 1).
               
               
                  
                     (6)
                  
                        Rådets afgørelse 93/98/EØF af 1. februar 1993 om indgåelse på Fællesskabets vegne af konventionen om kontrol med grænseoverskridende overførsel af farligt affald og bortskaffelsen heraf (Basel-konventionen) (EFT L 39 af 16.2.1993, s. 1).
               
               
                  
                     (7)
                  
                        Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald som ændret (EUT L 190 af 12.7.2006, s. 1).
               
               
                  
                     (8)
                  
                        Europa-Parlamentets og Rådets direktiv 2008/98/EF af 19. november 2008 om affald som ændret (EUT L 312 af 22.11.2008, s. 3).
               
               
                  
                     (9)
                  
                        Organisationen for Økonomisk Samarbejde og Udvikling (OECD) Rådets beslutning C (2001) 107/FINAL om revision af beslutning C(92)39/FINAL om kontrol med grænseoverskridende overførsel af affald bestemt til nyttiggørelse ("OECD-beslutningen").
               
               
                  
                     (10)
                  
                        Bemærk, at Unionen befinder sig på et fremskredent stadium med anvendelsen af proceduren i Baselkonventionens artikel 11, så det ikke bliver nødvendigt at nævne den i denne rådsafgørelse.
               
               
                  
                     (11)
                  
                        Se fodnote 10.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 7.8.2020
            COM(2020) 362 final
            BILAG
            til
            forslag til Rådets afgørelse
            om forelæggelse på Den Europæiske Unions vegne af forslag om ændring af bilag IV til Baselkonventionen om kontrol med grænseoverskridende transport af farligt affald og bortskaffelse heraf med henblik på partskonferencens 15. møde og Den Europæiske Unions holdning til andre parters forslag om ændring af bilag IV og andre bilag
            
               
         
         
            
               BILAG 
            
            
            
               EU's forslag til ændringer af bilag IV til Baselkonventionen (forslag til ny tekst til bilag IV):
            
            
            
               BILAG IV
                  1
               
            
            
               Bortskaffelsesoperationer
            
            
               Der findes to kategorier bortskaffelsesoperationer, nemlig nyttiggørelsesoperationer og ikkenyttiggørelsesoperationer. Afdeling A omfatter ikkenyttiggørelsesoperationer og afdeling B nyttiggørelsesoperationer.
            
            
               Dette bilag omfatter bortskaffelsesoperationer, herunder midlertidig bortskaffelse.
            
            
               Dette bilag omfatter alle bortskaffelsesoperationer, uanset deres retlige status og uanset om de anses for at være miljøvenlige.
            
            
                
            
            
               A.
                     Ikkenyttiggørelsesoperationer
            
            
               En ikkenyttiggørelsesoperation er enhver operation, der ikke er en nyttiggørelsesoperation, også hvis operationen som sekundær konsekvens fører til genvinding af stoffer eller til energiudnyttelse.
            
            
               D*1
                     Deponering på et deponeringsanlæg over jorden isoleret fra miljøet
            
            
               D*2
                     Deponering i overfladevand (f.eks. udledning af flydende væsker eller slam i udgravninger, affaldsgrave eller affaldsdamme)
            
            
               D*3
                     Deponering på andre arealer end dem, der er omfattet af D*1 og D*2 (f.eks. permanent lagring over jorden)
            
            
               D*4
                     Permanent deponering under jorden (f.eks. placering i containere i en mine)
            
            
               D*5
                     Deponering på andre arealer end dem, der er omfattet af D*4 (f.eks. injektion i brønde, salthorste af naturlige geologiske spalter)
            
            
               D*6
                     Behandling i jordmiljø (f.eks. bionedbrydning eller kemiske behandling i jordbunden)
            
            
               D*7
                     Udledning i vandmiljøet, undtagen dumpning i havet
            
         
         
            
               D*8
                     Dumpning i havet, herunder nedgravning i havbunden
            
            
               D*9
                     Frigivelse til atmosfæren (f.eks. udluftning af komprimerede eller flydende gasser)
            
            
               D*10
                     Varmebehandling, undtagen varmebehandling, der er omfattet af R*5 i afdeling B (f.eks. forbrænding)
            
            
               D*11
                     Slutdeponering, undtagen slutdeponering, der er omfattet af D*1 til D*10
            
            
               D*12
                     Biologisk behandling forud for en af de i afdeling A omhandlede operationer
            
            
               D*13
                     Fysisk/mekanisk behandling (f.eks. fordampning, tørring), fysisk/kemisk behandling (f.eks. opløsningsmiddelekstraktion), kemisk behandling (f.eks. neutralisation, udfældning) eller immobilisering (f.eks. stabilisering, størkning) forud for en af de i afdeling A omhandlede operationer
            
            
               D*14
                     Mekanisk behandling, undtagen mekanisk behandling, der er omfattet af D*15 (f.eks. demontering, sortering, knusning, sammenpresning, pelletering, neddeling, konditionering, adskillelse) forud for en af de i afdeling A omhandlede operationer
            
            
               D*15      Blanding forud for en af de i afdeling A omhandlede operationer
            
            
               D*16     Omemballering forud for en af de i afdeling A omhandlede operationer
            
            
               D*17
                     Behandling, undtagen behandling, der er omfattet af D*12 til D*16 forud for en af de i afdeling A omhandlede operationer
            
            
               D*18
                     Midlertidig opbevaring i afventning af en af de i afdeling A omhandlede operationer
            
            
            
               B.
                     Nyttiggørelsesoperationer
            
            
               En nyttiggørelsesoperation er en operation, hvis hovedresultat er, at affald opfylder et nyttigt formål ved at erstatte anvendelsen af andre materialer, der ellers ville være blevet anvendt til at opfylde en bestemt funktion, eller som er forberedt med henblik på at opfylde den bestemte funktion i anlægget eller i samfundet generelt.
            
            
               R*1
                     Forberedelse til genbrug (f.eks. kontrol, rengøring, reparation, istandsættelse)
            
            
               R*2
                     Genanvendelse af organiske stoffer
            
            
               R*3
                     Genanvendelse af metaller og metalforbindelser
            
            
               R*4
                     Genanvendelse af andre uorganiske materialer
            
            
               R*5
                     Varmebehandling med det hovedformål at generere energi 
            
            
               R*6
                     Nyttiggørelse, undtagen nyttiggørelse, der er omfattet af R*1 til R*5 
            
         
         
            
               R*7
                     Biologisk behandling forud for en af de i afdeling B omhandlede operationer
            
            
               R*8
                     Fysisk/mekanisk behandling (f.eks. fordampning, tørring), fysisk/kemisk behandling (f.eks. ekstraktion ved opløsningsmiddel) eller kemisk behandling (f.eks. neutralisation, udfældning) forud for en af de i afdeling B omhandlede operationer
            
            
               R*9
                     Mekanisk behandling, undtagen mekanisk behandling, der er omfattet af R*10 (f.eks. demontering, sortering, knusning, sammenpresning, pelletering, neddeling, konditionering, adskillelse) forud for en af de i afdeling B omhandlede operationer
            
            
               R*10       Blanding forud for en af de i afdeling B omhandlede operationer
            
            
               R*11       Omemballering forud for en af de i afdeling B omhandlede operationer
            
            
               R*12
                     Anden behandling, undtagen behandling, der er omfattet af R*7 til R*9 forud for en af de i afdeling B omhandlede operationer
            
            
               R*13
                     Midlertidig opbevaring i afventning af en af de i afdeling B omhandlede operationer
            
            
         
         
            
                  
                     (1)
                  
                        Ændringerne til dette bilag træder i kraft den [dato, der indtræffer to år efter partskonferencens vedtagelse] og asteriskerne vil ikke længere blive anvendt fra den [dato, der indtræffer fire år efter partskonferencens vedtagelse].